На 11 май 1906 година по препоръка на ВМОРО и с нейни разходи е ръкоположен от митрополит Григорий Пелагонийски в свещенически сан. Служи в Лерин четири месеца, но е уволнен под натиск от гръцкия владика Антим Саридис. След това служи в Айтос, където е и учител. При нападение на селото от страна на гръцка андартска чета оглавява местната милиция и успява да отблъсне андартите. Преместен е като главен учител и свещеник в село Сребрено, което е предимно гъркоманско и е използвано за база от страна на гръцките чети. По време на тригодишконото си учителстване в Сребрено поправя черквата и училището. След това работи две години в Крапешино, където води борба с гъркоманската партия и махленските турци, подкупени от гърците.